Berisha: PD synon të dalë me një kandidat sa më konsensual për Bashkinë e Tiranës - 2003-07-10
Kryetari i PD-së thekson se partia e tij do ta zhvillojë luftën politike në parlament, për t’u dëshmuar shqiptarëve se është e gatshme
Do të dalloja dy drejtime kryesore të një pune intensive: së pari në nivel bazë, në të gjitha seksionet e Partisë Demokratike po sugjerohen, po propozohen kandidatura, pra ka filluar procesi i seleksionimit të kandidaturave dhe ky proces do të kompletohet tërësisht gjatë korrikut. Së dyti po vazhdon grupi i negociatave me të gjitha partitë opozitare duke u ofruar këtyre partive një shumëllojshmëri të madhe formash bashkëpunimi dhe koalicioni. Unë kam besim se në ditët që vijnë dhe javët që vijnë do të konkretizojmë me partitë politike opozitare format më të mira të koalicionit që atyre u interesojnë, sepse ky është një proces vullneti të lirë. Unë mendoj se emrat që kanë qarkulluar kanë nderuar garën elektorale dhe janë një numër personalitetesh ndër më të shquarat në fusha të ndryshme. Besoj se përzgjedhja e kandidatit nga Partia Demokratike është çështje ditësh, por duhet të theksoj se kjo kandidaturë, këto kandidatura të përzgjedhura do të negociohen edhe me partitë e tjera opozitare, në mënyrë që të mund të shkojmë, po të jetë e mundur me një kandidaturë sa më konsensuale. Ekziston mundësia që kandidati në Tiranë të jetë i përkrahur nga shumë parti opozitare. Natyrisht nuk mund të them që nuk do të jetë Partia Demokratike ajo që do të përzgjedhë, por ajo do të diskutojë në këtë përzgjedhje edhe me aleatët e saj. Unë duhet t’ju falenderoj për këtë pyetje dhe njëkohësisht u bëj thirrje atyre që kanë shtruar këtë problem të rikujtojnë të gjitha debatet e mëdha të zhvilluara në parlament. Në mënyrë absolute, kategorike ato janë shoqëruar me alternativa të qarta të Partisë Demokratike për të gjitha problemet. Në rast se rikujtojmë buxhetin, ne paraqitëm 18 amendamente për ndryshimin dhe përmirësimin e buxhetit të shtetit. Të njejtën gjë bëmë dhe me alternativat për luftën kundër korrupsionit, luftën kundër krimit të organizuar dhe reformën institucionale. Ato u pranuan edhe në rezolutën që u miratua pas debatit që u bë mbi raportin e Bashkimit Evropian. Ne vërtet kemi denoncuar përdorimin e imunitetit për mbrojtjen e korrupsionit, por kemi çuar në parlament ligje për heqjen e imunitetit të deputetëve kolektivisht në mënyrë që të jenë të hapur për hetime nga prokuroria për çdo rast korrupsioni. Pra çdo hap që ndërmarrim në parlament, ne e ndërmarrim pasi kemi përgatitur alternativën tonë. Parlamenti shqiptar është i monitoruar dhe në raportin e BE-së lidhur me këtë, besoj se nga të gjitha institucionet e vendit, është institucioni që merr rolin qendror dhe këtu dilet qartë për shkak të qëndrimeve, të propozimeve, të kritikave që bën opozita në këtë institucion. Por ka një moment: analistët dhe kritikët duhet të kenë shumë të qartë se një forcë politike ka një arenë ku të shfaqë platformën e vet dhe kjo arenë është parlamenti. Ne e bëjmë me qëllim: e shfaqim në parlament, e mbrojmë në parlament këtë platformë, për t’u dëshmuar shqiptarëve se ne jemi një parti e gatshme për të qeverisur. Shqiptarët kanë krijuar një vetëdije që kryeministri Nano është arkitekt i demagogjisë shqiptare për të mos thënë dhe të tjera. Pavarësisht se çfarë thotë, në mënyrë absolute e ka demagogjike, sepse në gjuhën popullore tani ky kryeministër po thirret “zoti tenderman”. Pra lufta kundër korrupsionit që është një nga shtyllat kryesore të programit tonë qëndron edhe tek Partia Socialiste, në një kohë kur me të vërtetë Kryeministri vetë është shtylla kryesore dhe inspiruesi kryesor i sistemit të korrupsionit në Shqipëri, pra kemi të bëjmë me një demagogji dhe me një politikë reale. Zoti Biberaj, në rast se ndiqet me kujdes politika jonë kundër korrupsionit, ne vërtet paraqesim dosje, por rruga e këtyre dosjeve, rruga institucionale nga parlamenti, në prokurori, ndonëse jemi të bindur se këto institucione nuk do të ndërmarrin asnjë hap, por këtë e bëjmë që nesër në pushtet, të jenë të sigurtë se të korruptuarit do të kenë vetëm një vend dhe ajo do të jetë banka e të akuzuarve dhe do të japin llogari para ligjit. Pra lufta kundër korrupsionit, kundër krimit të organizuar, problemet e komuniteteve, zgjidhja e infrastrukturës, furnizimi me ujë, me energji elektrike, zhvillimi i qëndrueshëm do të jenë linjat kryesore të programit tonë. Kodi zgjedhor është i standardeve ndërkombëtare dhe unë këtë e quaj një arritje serioze, reale dhe e kam përshëndetur, kam shprehur falenderimin tim për institucionet ndërkombëtare, ekspertët e shquar ndërkombëtare që kanë punuar. Por kam bindjen e thellë se kryetari i qeverisë është shumë zemërthyer dhe po përpiqet të pengojë në mënyra të ndryshme implementimin e këtij kodi, gjë e cila do të kishte pasoja shumë të rënda për klimën dhe për vendin në tërësi. Nuk mund të them se zoti Nano ka vullnetin politik, përkundrazi ai ka fiksuar Kongresin e partisë, vetëm e vetëm në mënyrë që mund të manipulojë dhe të presë kokat pas zgjedhjeve. Në të vërtetë do t’i humbasë këto zgjedhje. Ia bëj shumë të sigurt këtë herë se është i pashpresë në këto zgjedhje. Për Kongresin, është punë e tyre, të bëjnë ç’të duan.//kk//